I årevis har der ikke været praktikpladser til de mange, som ville være tømrer, elektriker eller smed. Men den udviklingen ser ud til at vende. - I øjeblikket hører vi om mangel på elever flere steder i landet. Altså lige den omvendte situation, fortæller kommunikationschef ved EUC Nord, Jacob Noes Christensen til NORDJYSKE. I Horsens, Thy, Mors og Jammerbugt mangler man folk til at besætte de ledige praktikpladser. - Vi ser kun en direkte fremgang af antallet af praktikpladser indenfor smedefaget, siger vicedirektør Jeanette Ørtoft fra EUC Nord, som geografisk dækker Vendsyssel, til NORDJYSKE. Om fem år vil der ligefrem mangle håndværkere, mener Jeanette Ørtoft. - Vi kan jo se, at der sker noget i erhvervslivet lige for tiden og der kommer også store aktiviteter på offentlige byggerier, så hvis vi skal kunne levere arbejdskraften til det, så skal flere i gang med en håndværksuddannelse, siger Jeanette Ørtoft til NORDJYSKE.

Opsummering:
Selvom krisen kradser og arbejdsløsheden stiger, så kan man godt satse på at blive håndværker, mener EUC Nord.